Caracterizarea copilului preşcolar 

din perspectivă psihologică

 “Fiecare mamă, fiecare părinte trebuie să cunoască psihologia dezvoltării copilului, nevoile lui pentru o dezvoltare normală. Copii învaţă la şcoală o mulţime de lucruri pe care le vor folosi mai puţin în viaţă. Capătă noţiuni de geografie, botanică, pe care probabil nu le vor folosi niciodată. De ce nu ar învăţa, în clasele mici deja noţiuni privind nevoile de îngrijire ale copilului?

Probabil că ar fi foarte interesaţi de acestea.”
(T. Berry Brazelton)

Caracteristici generale
Preşcolaritatea aduce schimbări importante în viaţa copilului, atât în planul dezvoltării somatice, cât şi a celei psihice, dar şi în ceea ce priveşte planul relaţional. Majoritatea copiilor sunt încadraţi în grădiniţe, depăşind orizontul restrâns al familiei şi sunt puşi în faţa unor cerinţe noi, mult deosebite faţă de cele din familie. Aceste diferenţe de solicitări antrenează posibilităţile de adaptare ale copilului şi diversifică contradicţiile dintre cele exterioare şi posibilităţile interne ale copilului, dintre dorinţele, aspitaţiile, interesele lui şi posibilităţile acestuia de a le satisface.

Ca urmare a diferenţelor de solicitări venite din partea celor două medii în care trăieşte, apare şi pericolul dedublării comportamentului copilului. El poate fi liniştit, calm, destins- la grădiniţă şi iritat, nervos, tensionat, capricios- în familie  sau invers. În aceste condiţii unitatea exigenţelor educative, devine esenţială.

Teoria lui Freud

Stadiul falic: între 3-5 ani. Stadiul freudian cel mai cunoscut este în mod sigur stadiul falic, aici fiind situat complexul lui Oedip. După Freud, băieţelul de 4-5 ani începe să manifeste un fel de ataşament sexual faţă de mama sa, astfel încât tatăl său devine un fel de rival în plan sexual. Tatăl său doarme în acelaşi pat cu mama, o ţine în braţe şi în general se bucură de o intimitate fizică inaccesibilă băieţelului. Copilul îl vede astfel pe tatăl său ca un simbol de autoritate puternic şi ameninţător. El este astfel plasat între dorinţa faţă de mama sa şi teama de tatăl său.


Majoritatea acestor sentimente şi a conflictelor care rezultă din acestea sunt inconştiente. Băieţelul nu îşi exprimă în mod deschis sentimentele faţă de mamă. Rezultatul acestui conflict însă, inconştient sau nu, este acelaşi: anxietatea. Cum îşi poate stăpâni băieţelul această anxietate ? Din perspectiva lui Freud, copilul reacţionează printr-un proces defensiv de identificare: el "integrează" imaginea tatălui său şi încearcă să pună în acord propriul său comportament cu această imagine. Încercând să se identifice cu tatăl, în măsura posibilului, nu numai că reduce şansele unui atac din partea acestuia, dar dobândeşte şi o parte din puterea lui. În plus, această imagine a "tatălui interior" va servi drept nucleu al Supraeului.


Un proces paralel s-ar produce şi la fetiţe. Fetiţa îşi percepe mama drept o rivală la atenţia sexuală a tatălui, temându-se de ea în acelaşi timp. La fel ca şi băieţelul, ea îşi rezolvă problema prin identificarea cu părintele de acelaşi sex.


Dezvoltarea optimă necesită un mediu care să poată satisface nevoile unice ale fiecărei perioade. Un băieţel de patru ani are nevoie de prezenţa unui tată cu care să se identifice şi a unei mame care să nu-l "seducă". Un mediu inadecvat în decursul primilor ani de viaţă va crea probleme nerezolvate şi nevoi nesatisfăcute care sunt atunci transportate în stadiile ulterioare.

Teoria lui Erikson

Iniţiativă sau culpabilitate: între 4-5 ani. Al treilea stadiu definit de Erikson, corespunzând cu aproximaţie stadiului falic freudian, subliniază încă o dată noile capacităţi ale copilului. În stadiul iniţiativă vs culpabilitate, copilul de patru ani este capabil să planifice acţiuni şi să ia iniţiative pentru a atinge un anumit obiectiv. El utilizează şi perfecţionează noile sale aptitudini cognitive, încercând să cucerească lumea care îl înconjoară. Încearcă să iasă în stradă de unul singur: demontează complet un obiect, iar dacă nu reuşeşte să-l asambleze la loc, împrăştie piesele. Este o perioadă de acţiuni energice şi de comportamente pe care părinţii le pot considera drept agresive. Se întâmplă ca el să meargă prea departe în atitudinea sa energică, sau ca părinţii să-l constrângă şi să-l pedepsească prea mult: în ambele cazuri ar rezulta un sentiment de culpabilitate. O anumită doză de culpabilitate este în mod evident necesară, altfel copilul nu s-ar putea autocontrola. De aceea, indulgenţa totală nu este în nici un caz recomandată. Totuşi, prea multă culpabilitate poate inhiba creativitatea copilului şi interacţiunile spontane cu ceilalţi.

Jocul la copiii

Activitatea ludică a copiilor evoluează vizibil între 1-6 ani. Psihologii care au studiat aceste schimbări descriu mai multe tipuri  distincte de jocuri împărţite în stadii. Aceste stadii coexistă adesea, copii jucând simultan jocuri aparţinând unor stadii diferite. Cu toate acestea, jocul evoluează prin caracteristicile sale distinctive, în următoarea secvenţă.

Jocul constructiv. Spre vârsta de doi ani, copilul începe să utilizeze obiecte pentru a construi sau realiza altele noi. De exemplu, el se poate servi de cuburi pentru a construi un turn, pentru a rezolva un puzzle, sau a fabrica obiecte din plastilină. Aceste jocuri constructive reprezintă circa 50% din jocurile copiilor între 3-6 ani.

Substituirea în simulare. Spre vârsta de 2-3 ani, copilul de foloseşte de obiecte în alte scopuri decât cele cărora acestea le sunt destinate. Ei pot de exemplu să coafeze părul păpuşii cu un biberon, prefăcându-se că acesta este un pieptene, să călărească o mătură sau să utilizeze cuburile drept camioane. Jocul constructiv, în care jucăriile sunt folosite "corect" continuă să existe. Spre vârsta de 4-5 ani însă, 20% dintre activităţile ludice ale copiilor constau în jocuri de simulare din ce în ce mai complexe.


Jocul social teatral. În jocurile lor, copii de vârstă preşcolară pretind adesea că sunt altă persoană, încep să joace roluri. Se joacă de-a mama sau de-a tata, de-a şoferul şi călătorii, de-a medicul şi bolnavul. Copii de 2-3 ani pot să se implice în astfel de jocuri atunci când acestea sunt iniţiate de fraţii lor mai mari. De obicei însă, această formă de joc poate apărea abia spre vârsta de 3-4 ani. Copiilor le place foarte mult acest tip de joacă ce necesită adesea un scenariu destul de complicat. Trebuie subliniat că ocupând, chiar şi temporar, rolul unei alte persoane, copilul devine mai sensibil la punctele de vedere şi senzaţiile altora, ceea ce îi permite să depăşească în mod progresiv viziunea sa egocentrică asupra lumii.

Egocentrismul
La 2-3 ani, copii sunt deja capabili să înţeleagă faptul că celelalte persoane văd sau trăiesc lucrurile în mod diferit. Astfel, ei îşi adaptează discursul sau jocurile în funcţie de partenerii  de joacă. Se joacă diferit după cum se află în prezenţa unor persoane mai mici sau mai mari decât el şi îşi modifică modul de vorbire atunci când se adresează  unui copil mai mic sau unui copil cu deficienţe.


Totuşi, această comprehensiune nu este prea clară la această vârstă. Mai întâi, copilul ştie că celelalte persoane văd şi experimentează lucrurile în mod diferit. În al doilea rând, copilul dezvoltă un ansamblu complet de reguli complexe care să-i permită să înţeleagă exact ceea ce cealaltă persoană vede sau simte.

Înainte de 4 ani, copii confundă aparenţa cu realitatea. De exemplu, dacă li se arată un burete vopsit astfel încât să semene cu o piatră, ei vor spune că obiectul seamănă fie cu un burete, deci este un burete, fie cu o piatră, deci este o piatră. Copii de 4-5 ani însă, reuşesc să facă diferenţa între cele două, ei îşi dau seama că buretele seamănă cu o piatră dar este vorba despre un burete. Astfel, copilul mai în vârstă înţelege că celaşi obiect poate fi reprezentat în maniere diferite, în funcţie de punctul de vedere al persoanei care îl priveşte.


La vârsta de 4 ani copilul îşi dezvoltă o nouă teorie a gândirii (theory of mind) mai sofisticată. Copilul de vârsta aceasta începe să înţeleagă faptul că nu se poate prevedea ce vor face alţii prin simpla observare a unei situaţii: dorinţele şi convingerile unei alte persoane constituie de asemeni o parte a problematicii. Astfel, copilul îşi elaborează diferite teorii privind ideile, credinţele şi dorinţele celorlalţi şi privind influenţa acestor elemente asupra comportamentului.


O asemenea teorie a gândirii nu apare dintr-o dată la vârsta de patru ani. Copiii de trei ani reuşesc parţial să facă legătura între gândirea şi comportamentul altor persoane. Ei ştiu că o persoană care doreşte un lucru va încerca să-l obţină. Ei ştiu de asemenea că dacă această persoană va eşua, ea va fi tristă iar dacă va reuşi ea va fi bucuroasă.

Limbajul preşcolarului
În preşcolaritate, o spectaculoasă dezvoltare se petrece în planul limbajului, iar diferenţele dintre începutul şi sfârşitul stadiului sunt remarcabile. În jurul vârstei de 5 ani unii preşcolari pot să ne surprindă prin felul cum vorbesc: corect fonetic şi gramatical, cu o adaptabilitate deosebită faţă de împrejurări. Vocabularul pasiv poate să înregistreze creşteri minime de la 400 la 1500 de cuvinte şi creşteri maxime între 1000 şi  2500-3000, în timp ce vocabularul activ rămâne cel mai restrâns. Atât volumul vocabularului cât şi nivelul vorbirii prezentând variaţii individuale, datorate următorilor factori: procesul de maturizare funcţională a aparatului fonator, preocuparea părinţilor pentru dezvoltarea copilului, prezenţa unor fraţi şi surori mai mari, fracventarea grădiniţei.  

Conservarea
În mod similar, Piaget era convins că în această fază, copilul dobândeşte un anumit grad de înţelegere a identităţii obiectelor. Copilul ajunge să înţeleagă faptul că obiectele continuă să existe chiar dacă el nu le mai vede. Totuşi, unele obiecte, deşi au suferit unele modificări ale aspectului lor, rămân constante - conservate, în termenii lui Piaget - iar această conservare îl descumpăneşte pe copilul de vârstă preşcolară. Există şase tipuri de conservare după Piaget. În fiecare caz, i se prezintă copilului două obiecte identice, apoi i se cere să confirme identitatea obiectelor în raport cu diverse caracteristici (greutate, lungime, număr etc.). Unul dintre obiecte este ulterior deplasat sau deformat, iar copilul este întrebat dacă obiectele sunt în continuare identice. Copiii recunosc rareori acest tip de conservare înaintea vârstei de cinci ani; Piaget explică această situaţie prin faptul că ei sunt atât de absorbiţi de aparenţa schimbării încât nu se concentrează asupra aspectului neschimbat.

	Tip 
	Metodă de evaluare

	Număr
	Două rânduri paralele de aceeaşi lungime, conţinând acelaşi număr de monede sau de nasturi. Apoi, se măreşte sau se micşorează distanţa între monede sau se aşează monedele altfel. Copilul este întrebat dacă există în continuare acelaşi număr de monede în ambele grupe.

	Lungime
	Se folosesc două creioane de lungime identică, aşezate exact unul lângă celălalt. Se deplasează unul dintre creioane astfel încât vârful să depăşească marginea celuilalt. Copilul este întrebat dacă cele două creioane au tot aceeaşi lungime.

	Lichid
	Două vase identice, conţinând aceeaşi cantitate de apă, se varsă lichidul dintr-un vas într-un pahar înalt şi strâmt iar cel din celălalt vas într-un pahar mic şi lat. Copilul este întrebat dacă în ambele pahare este aceeaşi cantitate de apă.

	Substanţă
	Două bile de plastilină identice, una este strivită şi i se dă forma unui cilindru. Copilul este întrebat dacă cele două forme conţin aceeaşi cantitate de plastilină.

	Greutatea
	Două bile identice de plastilină, ele sunt cântărite pe o balanţă pentru a arăta că au aceeaşi greutate. Apoi una este deformată iar copilul este întrebat dacă ambele au aceeaşi greutate.

	Volumul
	Se utilizează două bile de plastilină identice,ele sunt scufundate în două vase identice conţinând aceeaşi cantitate de apă pentru a arăta copilului că ele ocupă acelaşi spaţiu. Apoi, una dintre bile este deformată iar copilul este întrebat dacă cele două bile ocupă în continuare acelaşi spaţiu.


Dezvoltarea conceptului de gen

Pot fi identificate trei etape în înţelegerea conceptului de gen. Intervine mai întâi identitatea sexuală,  care înseamnă capacitatea unui copil de a identifica  în mod corect propriul său gen şi pe cel al altora. La vârsta de doi ani, copiii pot deja să se eticheteze drept băiat sau fată cu o exactitate acceptabilă. De la vârsta de doi ani şi jumătate-trei ani, majoritatea copiilor  pot să stabilească în mod corect şi sexul celorlalţi. Lungimea părului şi hainele constituie indicii cheie care le permit să efectueze aceste distincţii.


În a doua etapă, numită stabilitatea genului, copilul înţelege că genul este o caracteristică permanentă, care nu se schimbă în decursul vieţii. Pentru a explora acest aspect, copilului i se pun întrebări de tipul: "Când erai mai bebeluş (mai mic), erai o fetiţă sau un băiat ?" şi "Când vei fi mare, vei fi o mamă sau un tată ?". Majoritatea copiilor înţeleg stabilitatea genului spre vârsta de 4 ani.


În decursul celei de-a treia etape, constanţa genului, copilul înţelege că o persoană îşi păstrează sexul, chiar dacă în aparenţă, prin hainele sale sau prin coafură, genul pare să i se fi schimbat. De exemplu, băieţii nu se schimbă în fete dacă lasă să le crească păr lung sau îmbracă rochii. 

Temperamentul

Variaţiile în temperamentul copiilor se stabilizează în cursul perioadei preşcolare. Poate fi observată o legătură între temperamentele dificile şi problemele de comportament prezente sau viitoare. Într-adevăr, copii de trei sau patru ani cu un temperament dificil sunt mai susceptibili de a manifesta o mai mare agresivitate, un comportament delicvent sau alte tulburări de comportament la şcoală, la vârsta adolescenţei şi ulterior la cea adultă. Trebuie însă înţeles că aceasta este o relaţie de probabilitate. Majoritatea copiilor preşcolari la care s-a depistat un temperament dificil nu vor prezenta probleme de comportament mai târziu, deşi riscul este mai mare. De fapt, se poate spune că un temperament dificil creează o anumită stare de vulnerabilitate la copil. Un copil vulnerabil, dacă are  părinţi care îl susţin psihic, îi arată dragoste şi reuşesc să-i suporte temperamentul dificil, nu va prezenta probleme sociale serioase. Dacă însă părinţii îl resping sau nu au capacităţile necesare în materie de educaţie, sau dacă familia trebuie să înfrunte şi alte surse de stres, copilul vulnerabil va avea mai multe şanse de a resimţi dificultăţi serioase în a întreţine relaţii normale cu ceilalţi.

Stima de sine


Nivelul stimei de sine este produsul a două judecăţi sau evaluări. Mai întâi, fiecare copil remarcă o anumită diferenţă între ceea ce ar dori să fie (sau ceea ce crede că trebuie să fie) şi modul în care se percepe. Atunci când această diferenţă este redusă, stima de sine este ridicată. Când distanţa este mare - adică el se simte incapabil să-şi atingă propriile obiective sau să trăiască în acord cu propriile valori - stima de sine este afectată.


Nu toţi copii au aceleaşi aşteptări. Unii acordă mai multă importanţă rezultatelor şcolare, alţii privilegiază calităţile sportive sau prieteniile. 

